Suchinthana/ta-wikipedia huggingface dataset:
கே. எஸ். அங்கமுத்து

கே. எஸ். அங்கமுத்து (1914 - 1994) தமிழ்த் திரைப்பட நகைச்சுவை நடிகையாவார். தமிழ்த் திரைப்படங்களின் முதல் நகைச்சுவை நடிகையாக இவர் கருதப்படுகிறார். ஏறத்தாழ 50 ஆண்டுகளுக்கு மேலாக தமிழ்த் திரைப்படங்களில் நடித்தார்.

பிறப்பும், ஆரம்பகால வாழ்க்கையும் 
அங்கமுத்து 1914ஆம் ஆண்டு நாகப்பட்டினத்தில் பிறந்தவர். பெற்றோர்: எத்திராஜுலு நாயுடு - ஜீவரத்தினம். அங்கமுத்துவிற்கு 5 வயது இருக்கும்போது அவருடைய குடும்பம் சென்னைக்குக் குடிபெயர்ந்தது.

நாடகத்துறைப் பங்களிப்புகள் 
அங்கமுத்துவின் ஏழு வயதில் தந்தையும், சில ஆண்டுகள் கழித்து தாயும் காலமானதால் ஏழாம் வகுப்புடன் படிப்பு தடைப்பட்டது. சண்முகம் செட்டியார் என்பவர் இவரை வேலூர் நாயர் கம்பெனியில் சேர உதவி செய்தார். சில மாதங்களுக்குப் பிறகு தஞ்சை கோவிந்தன் கம்பெனியில் சேர்ந்த அங்கமுத்து,  திருடன் வேடமேற்று நாடகங்களில் நடித்தார். பின்னர் ரங்கசுவாமி நாயுடு கம்பெனியின் சார்பாக மலேசியா சென்றார்.

சில ஆண்டுகள் கழித்து  பி. எஸ். ரத்னபாய் - பி. எஸ். சரஸ்வதிபாய் சகோதரிகள் நடத்திவந்த நாடகக் கம்பெனியில் இணைந்தார். எஸ். ஜி. கிட்டப்பா, எம்.கே. தியாகராக பாகவதர், கே. பி. சுந்தராம்பாள் போன்றவர்களுடன் நடித்ததால் இரசிகர்களிடத்து அங்கமுத்து நன்கு அறியப்பட்டார்.

திரைத்துறைப் பங்களிப்புகள் 
1933 ஆம் ஆண்டு தயாரிக்கப்பட்ட நந்தனார் திரைப்படத்தில் நடிக்க அங்கமுத்துவிற்கு வாய்ப்பு கிடைத்தாலும், அவர் சென்னையில் ஒரு நாடகத்தில் நடித்துக் கொண்டிருந்ததால் இத்திரைப்படத்தில் நடிக்கவில்லை. 1934ஆம் ஆண்டு ரத்னபாய் - சரஸ்வதிபாய் சகோதரிகள் தயாரித்த பாமா விஜயம் படத்தில் அங்கமுத்து நடித்தார்.

1940, 1950 காலகட்டங்களில் பல திரைப்படங்களில் அங்கமுத்து நடித்தார். சிவாஜி கணேசன் அறிமுகமான பராசக்தி,  ஏவிஎம்மின் முதல் படமான ரத்னாவளி ஆகியவற்றில் அங்கமுத்து நடித்திருந்தார். இவர் நடித்த கடைசித் திரைப்படம் குப்பத்து ராஜா ஆகும்.

திரைப்படப் படப்பிடிப்புக்கு வில்லு வண்டியில் வரும் வழக்கத்தை 1960கள் வரை அங்கமுத்து கொண்டிருந்தார்.

நடித்த திரைப்படங்களின் பட்டியல் 
 ரத்னாவளி (1935)
 மகாபாரதம் (1936)
 மீராபாய் (1936)
 சேது பந்தனம் (1937)
 பக்த துளசிதாஸ் (1937)
 மிஸ் சுந்தரி (1937)
 சாமுண்டீஸ்வரி (1937)
 பிரேமபந்தன் (1941)
 சாந்தா (1941)
 காலேஜ் குமாரி (1942)
 உத்தமி (1943)
 கண்ணம்மா என் காதலி (1945)
 தியாகி (1947)
 விசித்ர வனிதா (1947)
 ஜம்பம் (1948)
 தேவதாசி (1948)
 கோகுலதாசி (1948)
 காமவல்லி (1948)
 பில்ஹணா (1948)
 விஜயகுமாரி (1950)
 கிருஷ்ண விஜயம் (1950)
 ராணி (1952)
 காதல் (1952)
 குமாரி (1952)
 ஜாதகம் (1953)
 போன மச்சான் திரும்பி வந்தான் (1954)
 வீரசுந்தரி (1954)
 ரத்தக்கண்ணீர் (1954)
 கல்யாணம் செய்துக்கோ (1955)
 எங்கள் வீட்டு மகாலட்சுமி (1957)
 தங்கமலை ரகசியம் (1957)
 அன்பே தெய்வம் (1957)
 புதுமைப்பித்தன் (1958)
 பானை பிடித்தவள் பாக்கியசாலி (1958)
 அதிசயப் பெண் (1959)
 சொல்லு தம்பி சொல்லு (1959)
 நாட்டுக்கொரு நல்லவள் (1959)
 ராஜாமலைய சிம்மன் (1959)

பிற்கால வாழ்க்கை 
அங்கமுத்து திருமணம் செய்துகொள்ளவில்லை. தனது இறுதிக் காலத்தில் பொருளாதார நெருக்கடிக்கு உள்ளான இவர் 1994ஆம் ஆண்டு காலமானார்.

மேற்கோள்கள் 

தமிழ்த் திரைப்பட நகைச்சுவை நடிகைகள்
1914 பிறப்புகள்
1994 இறப்புகள்
எஸ். என். சுரேந்தர்

௭ஸ். ௭ன் சுரேந்தர் (S. N. Surendar) தமிழ்த் திரைப்படப் பின்னணிப் பாடகரும், பின்னணிக் குரல் கலைஞருமாவார். தமிழ், தெலுங்கு, மலையாளம், கன்னடம் ஆகிய மொழிகளில் பல்வேறு இசையமைப்பாளர்களின் இசையில் 500-இற்கும் மேற்பட்ட பாடல்களைப் பாடியுள்ளார். இவர் ஒரு தொழில்முறை பின்னணிக்குரல் கலைஞராகவும் உள்ளார். ஏறத்தாழ 600 திரைப்படங்களுக்கு பின்னணிக்குரல் கொடுத்துள்ளார்.  அவற்றில் 75-இற்கும் மேற்பட்ட திரைப்படங்களில் நடிகர் மோகனுக்கு பின்னணி பேசியுள்ளார். சுரேந்தர் யாகசாலை என்ற திரைப்படத்தில் நடித்துள்ளார்.

தனிப்பட்ட வாழ்க்கை 
சுரேந்தரின் மூத்த மகள் பல்லவி சுரேந்தர் ஒரு பின்னணிப் பாடகராவார். அவர் துபாயில் குடியேறியுள்ளார். சுரேந்தரின் மகன் ஹரி பிரசாந்த் அந்நியன் திரைப்படத்தில் இளம் விக்ரம் கதாபாத்திரத்தில் நடித்தார். சுரேந்தர் ஷோபா சந்திரசேகரின் சகோதரர், இயக்குநர் எஸ்.ஏ.சந்திரசேகரின் மைத்துனர், விஜயின் தாய்மாமா.

திரைப்படப் பட்டியல்

நடித்த திரைப்படங்கள்

பின்னணிக்குரல் கலைஞராக

பாடிய பாடல்களில் சில

விருதுகள் 
 சுரேந்தர் 1999 ஆம் ஆண்டிற்கான தமிழ்நாடு அரசின் கலைமாமணி விருது பெற்றார்.
 2005 இல் தமிழ்நாடு அரசின் சிறந்த பின்னணிக் குரல் கலைஞருக்கான விருதைப் பெற்றார்.

மேற்கோள்கள்

வெளி இணைப்புகள் 
 

1953 பிறப்புகள்
வாழும் நபர்கள் 
தமிழக அரசு திரைப்பட விருது வெற்றியாளர்கள்
சென்னைப் பாடகர்கள்
தமிழ்த் திரைப்படப் பின்னணிப் பாடகர்கள்
கன்னடத் திரைப்படப் பின்னணிப் பாடகர்கள்
தமிழ்த் திரைப்பட நடிகர்கள்
அமிர்சர் ஏரி

அமிர்சர் ஏரி அல்லது ஹமிர்சர் ஏரி  (Hamirsar Lake); இது, இந்தியாவின், குஜராத் மாநில கட்ச் மாவட்டத்திலுள்ள, புஜ் நகரத்தின் இதயப் பகுதியில் மனிதர்களால் உருவாக்கப்பட்ட மிகப்பெரிய ஏரியாகும். 450 ஆண்டுகள் பழைமையான இந்த அமிர்சர் ஏரி, ஜடேஜாவின் (Jadeja) ஆட்சியாளரும், மற்றும் புஜ் நகரை நிறுவியவருமான "ராவ் அமீர்" (Rao Hamir (1472-1524) என்பவரால் நிர்மாணிக்கப்பட்டதாகும். பல பத்தாண்டுகளாக (பல தசாப்தங்களாக) உப்பு மற்றும் வறண்ட பூமியாக காணப்பட்ட கட்ச் மாவட்டம், இந்த ஏரியை உருவாக்கிய பின்னர் அப்பகுதி பாலைவனச்சோலையாக மாற்றம் பெற்றது. மூன்று ஆறுகளின் முதன்மை வரத்தாக அமையப்பெற்ற ஹமிர்சர் ஏரி, புஜ் நகரின் தண்ணீர்த் தேவைகளை நிறைவுசெய்கிறது.

மேற்கோள்கள்

குஜராத்திலுள்ள ஏரிகள்
உண்மையான கட்டுப்பாட்டுக் கோடு

உண்மையான கட்டுப்பாட்டுக் கோடு அல்லது மெய்யான கட்டுப்பாட்டுக் கோடு (Line of Actual Control -LAC), இந்தியா மற்றும் சீனாவுக்கும் இடையே அமைந்த செயலூக்கும் கொண்ட எல்லைக்கோடாகும். 4057 கிலோ மீட்டர் நீளம் கொண்ட இக்கட்டுப்பாட்டுக் கோடு இந்தியாவின் ஐந்து மாநிலங்களைக் கடக்கிறது. அவை: மேற்கில் லடாக், நடுவில் உத்தரகாண்ட் மற்றும் இமாசலப் பிரதேசம், கிழக்கில் சிக்கிம் மற்றும் அருணாசலப் பிரதேசம் ஆகும். இந்திய சீனப் போருக்குப் பின்னர், இருநாடுகளின் எல்லையாக உண்மையான கட்டுப்பாட்டுக் கோடு விளங்குகிறது.

அக்டோபர் 2013-இல் இந்திய-சீன நாடுகள்,  எல்லையில் பதற்றம் ஏற்படாமல் இருக்க, எல்லைக் கட்டுப்பாட்டு கோட்டருகில் இரு நாட்டு இராணுவப்படைகளும் ரோந்து சுற்றி வர உடன்படிக்கை செய்து கொண்டன.

இதனையும் காண்க
 அக்சாய் சின்
 சியாச்சின் பனியாறு
 கட்டுப்பாட்டு கோடு
 இந்திய சீனப் போர்
 தவுலத் பெக் ஓல்டி
 துர்புக்-சியோக்-தவுலத் பெக் ஓல்டி சாலை
 சியோக் ஆறு
 கல்வான் நதி
 பாங்காங் ஏரி 
 திஸ்கித்
 துர்புக்

மேற்கோள்கள்

வெளி இணைப்புகள்
 Why China is playing hardball in Arunachal by Venkatesan Vembu, Daily News & Analysis, 13 May 2007
 Two maps of Kashmir: maps showing the Indian and Pakistani positions on the border.
கட்டுப்பாட்டு எல்லைக் கோடு மற்றும் மெய்யான கட்டுப்பாட்டு கோடு என்றால் என்ன?

 இந்தியப் புவியியல்
சீனப் புவியியல்
பன்னாட்டு எல்லைகள்
எல்லைக்கோடுகள்
கிருஷ்ணசந்தர்

கிருஷ்ணசந்தரன் (Krishnachandran) இந்தியத் திரைப்படப் பின்னணிப் பாடகரும், நடிகரும் பின்னணிக் குரல் கலைஞருமாவார்.

விருதுகள்
 1994 சிறந்த பின்னணிக் குரல் கலைஞருக்கான கேரள மாநில திரைப்பட விருது (கபூலிவாலா- வினீத்)
 1997 சிறந்த பின்னணிக் குரல் கலைஞருக்கான கேரள மாநில திரைப்பட விருது

பாடிய சில பாடல்கள்

மேற்கோள்கள்

வெளி இணைப்புகள் 

Krishnachandran at MSI

கேரள மாநில திரைப்பட விருது வென்றவர்கள்
வாழும் நபர்கள்
1960 பிறப்புகள்
இந்தியத் திரைப்பட நடிகர்கள்
தமிழ்த் திரைப்படப் பின்னணிப் பாடகர்கள்
2-புளோரோயெத்தனால்

2-புளோரோயெத்தனால் (2-Fluoroethanol) CH2FCH2OH என்ற வேதிவாய்ப்பாடு கொண்ட ஒரு வேதிச்சேர்மம் ஆகும். புளோரினேற்றம் அடைந்த இவ்வெளிய ஆல்ககால் ஒரு நிறமற்ற நீர்மமாகக் காணப்படுகிறது. எலிமருந்து, பூச்சிக்கொல்லி மற்ரும் மென்னுண்ணிக்கொல்லி முதலிய பயன்பாட்டுக் காரணங்களுக்காக 2-புளோரோயெத்தனால் தயாரிக்கப்படுகிறது. புளோரோ அசிட்டிக் அமிலமாக இச்சேர்மம் எளிதில் ஆக்சிசனேற்றம் அடைகிறது. புளோரோ எத்தனாலின் உயிர்கொல்லும் அளவு அதிகம் (10மி.கி/கி.கி) என்பதால் அதுவொரு உயர் நச்சாகக் கருதப்படுகிறது. இருபுளோரோ மற்றும் முப்புளோரோயெத்தனால்கள் இந்த அளவுக்கு நச்சுத்தன்மையற்றவைகளாகும்.

மேற்கோள்கள்

இவற்றையும் காண்க 
ஐக்கிய அமெரிக்க சுற்றுச்சூழல் பாதுகாப்பு நிறுவனம்
பேரிடர் மேலாண்மை

கரிம புளோரைடுகள்
ஆல்ககால்கள்
கொரிப்பனக் கொல்லிகள்
புளோரோயெத்தில் சேர்மங்கள்
கிருஷ்ணராஜ்

கிருஷ்ணராஜ் (Krishnaraj) தமிழ்த் திரைப்படப் பின்னணிப் பாடகர் ஆவார். இவர் "வெள்ளரிக்கா பிஞ்சு வெள்ளரிக்கா" பாடல் பாடினார். மேலும் பல பிரபலமான தமிழ்த் திரைப்படப் பாடல்கள் பாடியுள்ளார். 1997 இல் பொற்காலம் தமிழ்த் திரைப்படத்தின் "தஞ்சாவூரு மண்ணு ௭டுத்து தாமிரபரணி தண்ணிய விட்டு" பாடலுக்கு, சிறந்த பின்னணிப் பாடகருக்கான தமிழக அரசின் திரைப்பட விருது பெற்றார்.

இவர் பாடிய சில பாடல்கள்

மேற்கோள்கள்

வெளி இணைப்புகள் 
R.Krishnaraj, இலட்சுமண்சுருதி இசைக்குழு இணையபக்கம் 
ஆர். கிருஷ்ணராஜ் பாடிய திரைப்படப் பாடல்களின் பட்டியல்

1951 பிறப்புகள்
வாழும் நபர்கள்
சேலம் மாவட்ட நபர்கள்
தமிழ்த் திரைப்படப் பின்னணிப் பாடகர்கள்
இந்தியத் திரைப்படப் பாடகர்கள்
மகேசு பட்

மகேஷ் பட் (Mahesh Bhatt பிறப்பு 1948, செப்டம்பர் 20);இந்திய பிரபல இந்தித், திரைப்பட இயக்குநரும், தயாரிப்பாளரும், திரைக்கதை ஆசிரியருமாவார். இவர் தேசிய திரைப்பட விருது, ‘சிறப்பு நடுவர் குழு’ விருது (Special jury), நர்கிசு தத் விருது (Nargis Dutt Award), மற்றும் பிலிம்பேர் விருதுகள் உள்ளிட்ட ஏராளமான விருதுகளைப் பெற்றுள்ளார். மகேசு பட், ஐக்கிய அமெரிக்காவின் ‘டீச் எய்ட்ஸ்’ (TeachAIDS) என்ற தன்னார்வ அமைப்பின் ஆலோசனைக் குழுவில் உறுப்பினராகவும் செயல்பட்டு வருகிறார்.

வாழ்க்கைக் குறிப்பு

மகேசு பட், 1948, செப்டம்பர் 20இல்  மும்பையில் பிறந்தார். இவரது சிறுவயதிலேயே இவரது பெற்றோர்கள் பிரிந்ததனர். இவர் தனது தாய் ஷிரின் முகமது அலியின் அரவணைப்பில்  வளர்க்கப் பட்டார் (இவரது தந்தை  'நானாபாய் பட்', ஒரு இயக்குநர் மற்றும் தயாரிப்பாளர் ஆவார்). மகேசு பட்டின் தந்தை ஒரு இந்து சமயத்தைச் சார்ந்த குசராத்தி பிராமணராகவும்,  மற்றும் தாயார் தாவூதி போரா பின்னணியில் உருவான குசராத்தி இசுலாமிய சமூகத்தைச் சார்ந்தவராக இருந்தது குறிப்பிடத்தக்கது.

இயக்குநர்
மகேசு பட் தவரது குடும்ப நண்பர் ஒருவரின் உதவியால் ராஜ் கோஸ்லா என்பவரிடம் துணை இயக்குநராக சேர்ந்தவர், தனது 21ஆவது வயதிலேயே இயக்குநராக அறிமுகமானார். 1984இல் இவர் தயாரித்த ‘ஸாரான்ஷ்’ திரைப்படம் 14ஆவது மாஸ்கோ சர்வதேசத் திரைப்பட விழாவில் திரையிடப்பட்டது. மேலும், 1986இல் வெளிவந்த ‘நாம்’ திரைப்படம் இவரது முதல் வர்த்தகத் திரைப்படமாக கருதப்பட்டது.

மேற்கோள்கள்

வெளி இணைப்புகள் 
 

இந்தித் திரைப்பட இயக்குநர்கள்
இந்தியத் தொலைக்காட்சி இயக்குநர்கள்
வாழும் நபர்கள்
1948 பிறப்புகள்
மும்பையைச் சேர்ந்தவர்கள்
பிலிம்பேர் விருதுகள் வென்றவர்கள்
தேசிய திரைப்பட விருது வென்றவர்கள்
மன்னர் திருமலை நாயக்கர் கல்லூரி

மன்னர் திருமலை நாயக்கர் கல்லூரி (Mannar Thirumalai Naicker College) தமிழ்நாடு நாயுடு மகாஜன சங்கத்தால் 1974 ஆம் ஆண்டு மதுரை  பசுமலையில் தொடங்கப்பட்டது. இங்கு கலை மற்றும் அறிவியல் சம்பந்தமான பல துறைகள் உள்ளன. மதுரையை ஆண்ட மன்னர், திருமலை நாயக்கர் பெயரால் இந்தக் கல்லூரி தொடங்கப்பட்டது. கல்லூரியின் குறிக்கோள் எண்ணும் எழுத்தும் கண்ணெனத் தகும்.

வரலாறு
தமிழ்நாட்டின் அப்போதைய முதல்வராக இருந்த திரு. கலைஞர் கருணாநிதி அவர்களால் 1974 ஆம் ஆண்டு தொடங்கப்பட்டது. கல்லூரியின் கட்டிடம் காவலர் திரு. G.K. தேவராஜு நாயுடுகாரு அவர்களால் அடிக்கல் நாட்டப்பட்டது. கல்லூரி அப்போது சென்னாய் நகரில் உள்ள திரு. இராம விலாஸ் மண்டபத்தில் செயல்பட்டது பின்னர் தற்போது உள்ள நிரந்தர கட்டிடத்திற்கு 1979 ஆம் ஆண்டு முதல் செயல்படத்தொடங்கியது.

1982-1983 ஆம் ஆண்டு வாக்கில் இரு பாலர் பயிலும் கல்லூரியாக மாற்றப்பட்டது. அப்போதைய தமிழகச் சட்டபேரவையின் உறுப்பினரும் மற்றும் முன்னாள் அமைச்சருமான திரு. க. இராஜாராம் அவர்களின் முயற்சியால்  மத்திய அரசு கல்லூரி விரிவாக்கம் செய்ய 24 ஏக்கர் நிலமும், மாநில அரசு 8 ஏக்கர் நிலமும்  கொடுத்துவியது.

கல்லூரி வளாகத்தில் தற்போதுள்ள மன்னர் திருமலை நாயக்கர் அவர்களின் திருஉருவச்சிலை பெரியகுளம் திரு. V. நாகராஜ் நாயுடு அவர்களால் வழங்கப்பட்டது. மேலும் காலம்சென்ற  லயன் சுந்தரராஜன் அவர்களால் மிக குறுகிய காலத்தில் சுமார் 1 இலட்சம் சதுர பரப்பளவு கொண்ட கட்டிடம் உருவாக்கப்பட்டது.

தற்போதைய செயலர் திரு. எம். விஜயராகவன் அவர்களின் முயற்சியால் 13,000 சதுர பரப்பளவு கொண்ட நூலகக் கட்டிடம் உருவாக்கப்பட்டது.

துறைகள்
 வரலாறு
 கணிதம்
 அறிவியல்
 பொருளாதாரம்
 தமிழ்
 கணிப்பொறியியல்
 தகவல் தொழில்நுட்பம்

மேற்கோள்கள்

வெளி இணைப்புகள்
மன்னர் திருமலை நாயக்கர் கல்லூரி வலைத்தளம்

மேற்கோள்
மதுரை மாவட்டத்திலுள்ள தனியார் கலைக் கல்லூரிகள்
மதுரை காமராசர் பல்கலைக்கழக இணைவுக்கல்லூரிகள்
சித்திரத்துணி

சித்திரத்துணி அல்லது சித்திரப்பட்டு (Brocade or Damask (அரபு:دمسق) என்பது, கலைநயம் மிக்க சித்திரங்கள் ஒருபக்கம் புதைத்துக்கொண்டு இருக்கும்படி நெய்த துணியாகும். அத்துணியின் மறு பக்கம் சித்திரங்களின் புறத் தோற்றத்தைக் காணும்படியாக, பட்டு, லினன், உரோமம், கம்பளி, செயற்கை இழை, ராயன் அல்லது பருத்தி நூலினால் இதை நெய்வர், பெரும்பாலும் தடித்த இழைகளைக் கொண்டே இச்சித்திரங்களை வரைவது வழமையாகும். துணிகள் எத்தகையப் பயன்பாட்டிற்குத் தேவையென்பதை அறிந்து அதற்கேற்ப இருபுறங்களிலோ, அல்லது ஒருபக்கம் மட்டுமோ சித்திரங்களைக் காணுமாறு உருவாக்கப்படுகிறது.

பயன்பாடு
இந்த ஓவிய வேலைப்பாடுகள் நிறைந்த துணிவகைகளை, படுக்கை விரிப்புகள் (bed- sheets), திரைச்சீலைகள் (curtains), மெத்தை வைத்த நாற்காலிகளின் உறைகள் (covers) முதலியவற்றைத் தயாரிக்க இவ்வகைத் துணிகள் கையாளப்படுகிறது. ஆடைகள் தயாரிக்க சற்று மெல்லிய நூலினால் நெய்யப்பட்ட சித்திரத்துணிகளைப் பயன்படுத்தப்படுகிறது.

பின்புலம்
இதுபோன்ற சித்திரத்துணிகளை, கீழ் நாடுகளிலேயே முதன்முதலில் நெய்யத் தொடங்கினர். சீனாவில் சித்திரத்துணி நெசவு பண்டைக்கால முதலே இத்தொழில் நடைபெற்று வருவதாக அறியப்படுகிறது. 238 இல், வேய் வம்சத்தைச் (Wei Dynasty) சார்ந்த "மிங் டி" (Ming Ti) என்ற சீனச் சக்கரவர்த்தி, சப்பான் சக்கரவர்த்தினிக்கு கொடையாக (அன்பளிப்பு)  கொடுத்த சித்திரத்துணியைப் பற்றியத் தகவலை, டாக்டர் புஷேல் (Bushell) என்பவர் சீனக்கலையைப் பற்றி எழுதியுள்ள நூலில் குறிப்பிட்டுள்ளார்.

இந்திய ஏற்றுமதி
இந்தியாவில், பல நிறமுள்ள சித்திரப் பட்டுத்துணிகளைப் பண்டையக்காலத்திலேயே நெய்து வந்துள்ளனர். பலநிறப் பட்டுக்களில், வெள்ளி, தங்க இழைகளைக் கொண்டு பூவேலைப்பாடுகள் நிறைந்த சித்திரத்துணிகளை நெய்துள்ளனர். யசுர் வேதத்தில் சித்திரத்துணிகளைப் பற்றிய குறிப்புகள் உள்ளது, மேலும் புத்தருக்கு முற்பட்ட காலத்திலேயே சித்திரத்துணிகள் மேற்கு, மற்றும் கிழக்கு நாடுகளுக்கு ஏற்றுமதி செய்யப்பட்டதாகத் தெரிகிறது.

இந்திய நெசவுத்தொழில்
"கின்காப்" (Kinkhab) என்னும் பெயருடன் காசி, அகமதாபாத், மற்றும் சூரத்து முதலிய இந்திய நகரங்களில் இன்றும் சித்திரத்துணியின் நெசவுத்தொழில் நடைபெற்று வருகிறது.

அயல்நாட்டுப் பயன்பாடு
12ஆம் நூற்றாண்டில் ஐரோப்பிய மன்னர்களும், பிரபுக்களும் சித்திரப் பட்டாடையாலான உடைகளை விரும்பிப் பயன்படுத்தினர். மேலும், 13ஆம் நூற்றாண்டில் இத்தாலி, ஸ்பெயின் போன்ற நாடிகளில் இவ்வகைத் துணிகளைத் தயாரித்துள்ளனர். மேலும், இங்கிலாந்துவிலுள்ள "தென் கென்சிங்டன்' (South Kensington) பொருட்காட்சிசாலையிலும், இலண்டனிலுள்ள விக்டோரியா மற்றும் ஆல்பர்ட் பொருட்காட்சியிலும் (Victoria and Albert Museum) பண்டைய நவீனத்துவம் வாய்ந்த சித்திரத் துணிகளைச் சேமித்து வைத்துள்ளனர்.

சான்றாதாரங்கள் 

உருவத் துணிகள்
நெசவு
பென் பெரிங்கா

பென் பெரிங்கா அல்லது பெர்னார்டு இலூக்காசு பெரிங்கா (Bernard Lucas "Ben" Feringa, , பிறப்பு: மே 18, 1951) ஓர் கரிம வேதியியலாளர். இவர் மூலக்கூற்று நானோ நுட்பியலிலும் ஒரே நிலைமுகம் கொண்ட தூண்டலியலிலும் (homogenous catalysis) சிறப்பான ஆய்வுக்குவியம் கொண்டவர். இவர் நெதர்லாந்தில் குரோனிங்கன் பல்கலைக்கழகத்தில் இசுற்றாடிங்குக் கழகத்தில் வேதியியல் துறையில் மூலக்கூற்று அறிவியல் பிரிவில் யாக்கோபசு வான்.ட்டு கோஃபு (Jacobus Van't Hoff) சிறப்பெய்திய பேராசிரியராக இருக்கின்றார். இது தவிர நெதர்லாந்திய வேந்திய அறிவியல் அக்காதெமியில் பேராசிரியராகவும் அறிவியல் ஆயத்தின் தலைவராகவும் இருக்கின்றார். இவர் 2016 ஆண்டுக்கான வேதியியலுக்கான நோபல் பரிசை மூலக்கூற்று இயந்திரங்களுக்காக இழான் பியர் சோவாழ்சு, பிரேசர் இசுட்டோடார்ட்டு ஆகியோருடன் சேர்ந்து வென்றுள்ளார்.

இவருடைய  மூலக்கூறு அளவினதாகிய தொடுப்பி (switch), புறவயமாக நகரும் அமைப்புடைய மூலக்கூறு போன்ற ஆய்வின் பயனாய் மின்னாற்றலால் நிறம் மாறக்கூடிய கருவி, மருந்தை செலுத்தக்கூடிய, ஒளியின் இயக்கத்தால் நிலைமாறக்கூடிய, புரத ஓடை (protein channel) போன்ற பற்பல ஒளியியக்கத்தால் மூலக்கூறளவில் மாற்றம் செய்யக்கூடிய முற்றிலும் புதிய இயக்கங்களை அமைக்க இயலுகின்றது.

அடிக்குறிப்புகளும் மேற்கோள்களும் 

1951 பிறப்புகள்
வாழும் நபர்கள்
டச்சு வேதியியலாளர்கள்
கரிம வேதியியலாளர்கள்
நோபல் வேதியியற் பரிசு பெற்றவர்கள்
நோபல் பரிசு பெற்ற நெதர்லாந்து மக்கள்
ஹெலன் (நடிகை)

ஹெலன் (Helen Ann Richardson) (பிறப்பு 21 நவம்பர் 1938) ஒரு ஆங்கிலோ-பர்மிய இந்திய திரைப்பட நடிகை ஆவார். இந்தியிலும் தமிழிலும் பல திரைப்படங்களில் நடனமாடி நடித்துள்ளார்.

வாழ்க்கைப் பின்னணி
ஜார்ஜ் டெஸ்மியர் (George Desmier) என்ற ஆங்கிலோ இந்திய தந்தைக்கும் பர்மாவைச் (இப்போது மியான்மார்) சேர்ந்த ஒரு பெண்ணுக்கும் மகளாக பர்மா ரங்கூனில் பிறந்தார். சகோதரர் பெயர் ரொஜர், சகோதரி பெயர் ஜெனிஃபர் ஆகும். இரண்டாவது உலகப் போர் சமயத்தில் இவர்களது தந்தை இறந்தார். 1943-ஆம் ஆண்டு தாயும் குழந்தைகளும் பம்பாய்க்கு (இப்போது மும்பை) வந்து குடியேறினார்கள்.

1964-ஆம் ஆண்டு பிலிம்பேர் பத்திரிகைக்கு அளித்த செவ்வி ஒன்றில் ஹெலன் பின்வருமாறு கூறியுள்ளார். "நாங்கள் பர்மாவிலிருந்து காடுகளையும் நூற்றுக்கணக்கான கிராமங்களையும் கால்நடையாக கடந்து வந்தோம். எங்களிடம் பணம் இல்லை. கருணையுள்ளம் படைத்தவர்கள் எங்களுக்கு உதவினார்கள். சில இடங்களில் பிரித்தானிய இராணுவத்தினர் எங்களை வண்டிகளில் ஏற்றிச் சென்றதுடன் உணவும் தந்து தேய்ந்த கால்களுக்கும் களைப்புற்ற உடலுக்கும் மருத்துவ உதவியும் செய்து எங்களை அகதி முகாம்களில் விட்டுச் சென்றார்கள். அஸ்சாமிலுள்ள திப்புறுகா என்ற இடத்தை வந்தடைந்த போது எங்கள் குழுவில் பாதிப்பேர் தான் மிஞ்சியிருந்தனர். சிலர் இயலாமையால் இடையில் தங்கிவிட்டனர். இன்னும் சிலர் பசியினாலும் உடல் நலமின்மையாலும் இறந்து விட்டனர். என் தாய்க்கு வழியில் குறைப் பிரசவம் ஆனது. எஞ்சியிருந்தவர்கள் திப்புறுகாவிலிருந்த மருத்துவ மனையில் அனுமதிக்கப் பட்டனர். அம்மாவும் நானும் எலும்புக்கூடுகள் ஆகிவிட்டோம். என் சகோதரன் நிலைமை கவலைக்கிடமாக இருந்தது. இரண்டு மாதங்கள் மருத்துவ மனையில் இருந்தபின் வெளியேறி கல்கத்தா வந்தடைந்தோம்." என்று கூறியிருக்கிறார்.

பின்னர் பம்பாய் வந்தார்கள். குடும்ப நிலை காரணமாக ஹெலன் பள்ளிப்படிப்பை நிறுத்திவிட்டு நடனக்குழுக்களில் சேர்ந்து நடனமாடி வந்தார். கக்கோ என்ற ஒரு நடிகை இவருக்கு உதவினார். 1957-ஆம் ஆண்டு ஹௌரா பிரிட்ஜ் என்ற படத்தின் மூலம் பிரபலமடைந்தார் ஹெலன். சுமார் 700 திரைப்படங்களுக்கு மேல் நடித்தும் நடனமாடியும் உள்ளார்.

நடித்த அல்லது நடனமாடிய தமிழ் திரைப்படங்கள்
சங்கே முழங்கு (1971)பாக்தாத் திருடன் (1960)மர்ம வீரன் (1956)பக்த ராவணா (தெலுங்கு பூகைலாஸ் தமிழாக்கம்) (1958)மாய மனிதன் (1958)உத்தம புத்திரன் (1958)நான் சொல்லும் ரகசியம் (1959)ஸ்ரீ வள்ளி (1961)

மேற்கோள்கள்

தமிழ்த் திரைப்பட நடிகைகள்
இந்தித் திரைப்பட நடிகைகள்
1938 பிறப்புகள்
வாழும் நபர்கள்
20 ஆம் நூற்றாண்டின் இந்திய நடிகைகள்
பத்மசிறீ விருது பெற்ற கலைத் துறையினர்
பிரேமம் (2016 திரைப்படம்)

பிரேமம் என்பது 2016ல் வெளிவந்த ஒரு  தெலுங்கு காதல் நகைச்சுவைத் திரைப்படம் ஆகும். இத்திரைப்படத்தை சந்து மொண்டேடி இயக்கியுள்ளார். இது 2015இல் வெளியான அதே பெயரில் வெளிவந்த மலையாளத் திரைப்படத்தின் அதிகாரபூர்வ மறுதயாரிப்பு ஆகும். இத்திரைப்படத்தில் நித்தின் குமார் ரெட்டி, சுருதி ஹாசன், மடோனா செபாஸ்டியன்,  அனுபமா பரமேஸ்வரன், நாக சைதன்யா ஆகியோர் முக்கிய கதாப்பாத்திரங்களாக நடிக்கின்றனர். இதில் வெங்கடேஷ் (நடிகர்) மற்றும் அக்கினேனி நாகார்ஜுனா சிறப்புத் தோற்றத்திலும் நடிக்கின்றனர்.

இத்திரைப்படம் அக்டோபர் மாதத்தில் விஜயதசமியில் வெளியிடப்பட்டுள்ளது.

மேற்கோள்கள் 

2016 தெலுங்குத் திரைப்படங்கள்
இந்தியத் தெலுங்குத் திரைப்படங்கள்
பத்மினி பிரியதர்சினி

பத்மினி பிரியதர்சினி (Padmini Priyadarshini) என அழைக்கப்பட்ட பத்மினி இராமச்சந்திரன் (Padmmini Ramachandran, செப்டம்பர் 8, 1944 - சனவரி 17, 2016) ஒரு தென்னிந்திய பரத நாட்டியக் கலைஞரும், திரைப்படத் துணை நடிகையும் ஆவார். 1950களின் பிற்பகுதியில் சில தமிழ், கன்னட, இந்தி மொழித் திரைப்படங்களில் நடித்துள்ளார்.

வாழ்க்கைக் குறிப்பு
பத்மினி பிரியதர்சினி கேரள மாநிலத்தில் மாவேலிக்கரா என்ற ஊரில் பிறந்தவர். சென்னையில் வளர்ந்தவர். பின்னர் பெங்களூரில் நடனப் பள்ளி ஒன்றை ஆரம்பித்து, சிறந்த பல நடனக் கலைஞர்களை உருவாக்கினார். தனது நடனப் பள்ளி மாணவரக்ளுடன் ஐக்கிய இராச்சியம், அமெரிக்கா போன்ற பல நாடுகளுக்கு சென்று நடன நிகழ்ச்சிகளை நடத்தியுள்ளார். அகாதமி விருது பெற்ற லைஃப் ஒஃப் பை (2012) திரைப்படத்தில் நட்டுவனாராக நடித்தார்.

குறிப்பிடத்தக்க தமிழ்ப் படங்கள்
நடனக் கலைஞராகத் தனது பணியை ஆரம்பித்த பத்மினி, பல தமிழ், தெலுங்கு, கன்னட, இந்தித் திரைப்படங்களில் நடித்துள்ளார். சகோதரி படத்தில் ஆனந்தக்கோனாரின் (ஜே. பி. சந்திரபாபு) முறைப்பெண்ணாகவும், பாலாஜியை மயக்குபவராகவும் பால்காரி வேடத்தில் நடித்தார்.

பாத காணிக்கை படத்தில் சந்திரபாபுவின் ஜோடியாக நகைச்சுவை வேடத்தில் நடித்தார்.

நடித்த (சில) திரைப்படங்கள்

தமிழ் 
 நெஞ்சம் மறப்பதில்லை 
 பாத காணிக்கை
 சகோதரி
 தேனிலவு
 பாக்தாத் திருடன்
 பெற்ற மனம்
 தெய்வபலம்
 இரத்தினபுரி இளவரசி
 இருவர் உள்ளம்
 மகாலட்சுமி
 தாயைப்போல பிள்ளை நூலைப்போல சேலை
 விடிவெள்ளி
 அன்னையின் ஆணை (நடனம்)
 இரு சகோதரிகள் (நடனம்)
 பக்த மார்க்கண்டேயா (நடனம்)

கன்னடம் 
 பெத்தட கல்லா
 பக்த மார்க்கண்டேய
 ராயர சோஸ்
 ஜெகஜோதி பஸ்வேஸ்வரா

இந்தி 
 தில் ஹி தோ ஹை
 தோ பெஹெனென் (1959)

மேற்கோள்கள்

1944 பிறப்புகள்
2016 இறப்புகள்
தமிழ்த் திரைப்பட நடிகைகள்
இந்தித் திரைப்பட நடிகைகள்
கன்னடத் திரைப்பட நடிகைகள்
20 ஆம் நூற்றாண்டின் இந்திய நடிகைகள்
திருக்கருவைப் பதிற்றுப்பத்தந்தாதி

திருக்கருவைப் பதிற்றுப்பத்தந்தாதி அந்தாதி வகையைச் சேர்ந்த ஒரு நூலாகும்.

அமைப்பு
இந்நூல் அதிவீரராம பாண்டியரால் திருநெல்வேலி மாவட்டம், சங்கரன்கோயில் வட்டம்,  சங்கரன்கோவில் ஊராட்சி ஒன்றியத்தில்  வைப்பாற்றின் தென்கரையில் கரிவலம்வந்தநல்லூர் என்றும் திருக்கருவை என்றும் அழைக்கப்படும் ஊரில் அமைந்துள்ள சிவபெருமானைப் போற்றிப் பாடப்பெற்றதாகும். இதனைக் குட்டித் திருவாசகம் என்பர். இவ்வந்தாதியையும் இதை ஒத்த இரண்டு அந்தாதிகளையும் இவருடைய தமையனார் வரதுங்கராம பாண்டியர் இயற்றியதாகக் கூறுவோரும் உளர். ஆனால் இவற்றை அதிவீரராம பாண்டியரே இயற்றினார் என்பது பெரும்பாலானோர் கருத்தாகும்.

பாடல் - எடுத்துக்காட்டு 
பாடல் 62
இருக்கினும் நிற்கும்போதும் கண் துயிலும்போதும்
பொருக்கென நடக்கும்போதும் பொருந்தி ஊண் துய்க்கும்போதும்
மருக்கிதழ்க் கனிவாயாரை முயங்கி நெஞ்சு அழியும் போதும்
திருக்களா உடைய நண்பா சிந்தை உன் பாலது ஆமே  
பாடல் 63
சிந்தனை உனக்குத் தந்தேன் திருவருள் எனக்குத் தந்தாய்
வந்தனை உனக்குத் தந்தேன் மலரடி எனக்குக் தந்தாய்
பைந்துணர் உனக்கும் தந்தேன் பரகதி எனக்குத் தந்தாய் 
கந்தனைப் பயந்த நாதா கருவையில் இருக்கும் தேவே  
பாடல் 69
அதிசயம் உளத்தில் காட்டி அகம் புறம் தானாக் காட்டி 
துதி செயக் கவினாக் காட்டித் தெடக்கு அறா நேயம் காட்டி 
மதியினில் களிப்பும் காட்டி வந்து எனை ஆண்டுகொண்டான்
கதி என உலகம் போற்றக் களா நிழல் அமர்ந்த நாதன்.

பிற இரு அந்தாதிகள்
இவரே கலித்துறை அந்தாதி, வெண்பா அந்தாதி என இரு வேறு அந்தாதிகள் பாடியுள்ளதால் வேறுபடுத்திக் காட்டுவதற்காகப் பதிற்றுப்பத்தந்தாதி என்று பெயரிட்டுள்ளார் என அறியலாம்.  இவை மூன்றும் கருவை அந்தாதிகள் என அழைக்கப்படுகின்றன.

பிற நூல்கள்
இவர் மேற்கண்ட பதிற்றுப்பந்தாதியுடன், திருக்கருவை கலித்துறை அந்தாதி, திருக்கருவை வெண்பா அந்தாதி, நறுந்தொகை என்ற சிறுநூல்களையும் இயற்றியுள்ளார். இவர் இயற்றிய பிற நூல்கள் நைடதம், கூர்மபுராணம், இலிங்கபுராணம், காசிக்காண்டம் ஆகியவையாகும். வடமொழியிலிருந்து மொழிபெயர்த்துத் தமிழில் நூல்கள் எழுதியுள்ள நிலையில் இவருக்கு வடமொழிப்புலமையும் உள்ளது என்பதை நன்கறிய முடியும்.

ஆசிரியர்கள்
இவருக்குக் கல்வி கற்பித்தவர் சுவாமிநாத தேவர், தீக்கை செய்தவர் அகோர சிவாச்சாரியார்.

மேற்கோள்கள் 

அந்தாதிகள்
16 ஆம் நூற்றாண்டுத் தமிழ் நூல்கள்
சித்திரப்பின்னல் துணி

சித்திரப்பின்னல் துணி (knitted fabric) இது, பின்னலிடுதலால் ஏற்படும் விளைவாகவே ஓர் துணியாக உருமாற்றம் பெறுகிறது.  வழமையான நெய்தத் துணியிலிருந்து வேறுபட்டப் பண்புகளைக் கொண்ட இத்துணி, துண்டுதுகள்களாகவும், அதிக நெகிழ்வாகவும் எளிதாக கைப்பணி மூலம் கட்டமைக்கப்படுகிறது. காலுறைகள், தொப்பிகள் போன்ற பல பயன்பாடுகளுக்கு உகந்ததாக உள்ள சித்திரப்பின்னல் துணி, நெடுநாட்கள் நீடிக்கும் தன்மையுடன் பொருத்தமான வகையில், உருவாக்கப்படுகிறது.

சான்றாதாரங்கள்    

பூப்பின்னல்
துணிகள்
இந்தியப் பூப்பின்னல்
இந்திய உடைகள்
மேத்யூ சூறாவளி

மேத்யூ சுறாவளி (Hurricane Matthew)  எயிட்டி, ஜமேக்கா, கியூபா, டொமினிக்கன் குடியரசு, பகாமாசு நாடுகளில் தாக்கமேற்படுத்திவிட்டு நிகழ்நேரத்தில் தென்கிழக்கு ஐக்கிய அமெரிக்காவின், குறிப்பாக  புளோரிடா, மற்றும் ஜார்ஜியா, தென் கரொலைனா, வட கரொலைனா மாநிலங்களின் கிழக்கு கடற்கரையை ஒட்டி நகர்ந்துகொண்டிருக்கின்ற  வலிமைமிக்க  வெப்ப மண்டலச் சூறாவளி ஆகும். இது 2007ஆம் ஆண்டில் வீசிய ஃவீலிக்சு சூறாவளியை அடுத்து  அத்திலாந்திக்குப் பகுதியில் ஐந்தாம் வகை சூறாவளிகளில் முதலாவதாகும்.  செப்டம்பர் 22 அன்று ஆப்பிரிக்க கடலோரத்திலிருந்து தீவிர அலையோட்டத்திலிருந்து உருவானது; மேற்கு நோக்கு நகர்ந்து செப்டம்பர் 28 அன்று  லீவர்டு தீவுகளின் கிழக்குப் புறத்தில் சூறாவளியாக மாறியது. விரைவிலேயே ஐந்தாம் வகுப்பு சூறாவளியாக வலிவுற்றது.

இந்தச் சூறாவளியால் குறைந்தது 889 உயிரிழப்புகள் நிகழ்ந்துள்ளதாக கருதப்படுகின்றது; எயிட்டியில்  877 பேரும் புளோரிடாவில் 6 பேரும் உயிரிழந்துள்ளனர்.

அக்டோபர் 6 அன்று ஐக்கிய அமெரிக்க குடியரசுத் தலைவர் பராக் ஒபாமா புளோரிடாவில் நெருக்கடி நிலையை அறிவித்துள்ளார். பின்னர் கூட்டரசின் பேரிடர் அறிவிக்கையில் ஜார்ஜியாவும் தென் கரோலினாவும் சேர்க்கப்பட்டன.

மேற்சான்றுகள்

2016 நிகழ்வுகள்
சூறாவளிகள்
ஐக்கிய அமெரிக்காவில் சூறாவளிகள்
வெப்ப மண்டலச் சூறாவளிகள்
எயிட்டியில் இயற்கை அழிவுகள்
நட்புன்னா என்னான்னு தெரியுமா

நட்புன்னா என்னான்னு தெரியுமா என்பது இந்திய தமிழ் நகைச்சுவைத் திரைப்படமாகும். அறிமுக இயக்குநர் சிவா அரவிந்த் இயக்கத்தில் வெளிவந்த இத்திரைப்படத்தில் கவின், ரம்யா நம்பீசன்  மற்றும் பலர் நடித்திருந்தனர். இத்திரைப்படத்தை விப்ரா புரடெக்சனின் ரவீந்தர் சந்திரசேகர் தயாரிக்கிறார்.

மேற்கோள்கள் 

2019 தமிழ்த் திரைப்படங்கள்
இந்தியத் தமிழ்த் திரைப்படங்கள்
அறிமுக இயக்குநர் திரைப்படங்கள்
திலகம் (1960 திரைப்படம்)

திலகம் ஓர் இந்திய தமிழ்த் திரைப்படமாகும். கிருஷ்ணன் பஞ்சு இரட்டையர்கள் இயக்கத்தில் 1960-ஆம் ஆண்டு வெளியான இப்படத்தில் பிரேம் நசீர், எம். என். ராஜம், ஸ்ரீரஞ்சனி முக்கிய பாத்திரங்களேற்று நடித்தனர்.

திரைக்கதை
சரஸ்வதி கணவனிடமிருந்து பிரிந்து வாழ்கிறாள். அவளும் அவளது மகள் திலகமும் திருச்சியில் வாழும் சரஸ்வதியின் சகோதரி வீட்டிற்கு வந்து தங்குகின்றனர். திலகத்தைத் தன் தம்பி சேகருக்கு மணமுடிக்க சரஸ்வதி விரும்புகிறாள். ஆனால் அவளது சித்தப்பா சாம்பசிவம் திலகத்தை பம்பாயிலுள்ள ஒரு பணக்கார கிழவருக்கு கல்யாணம் செய்து வைக்க முயற்சி செய்கிறார். சாம்பசிவத்தின் மகன் குணசேகரன் தந்தையின் திட்டத்தை எதிர்ப்பதுடன் திலகத்தை சேகருக்கு திருமணம் செய்து வைக்க நடவடிக்கை எடுக்கிறான். அவனது நடவடிக்கைகளை விளக்குவதே மீதிக் கதையாகும்.

நடிகர்கள்
பிரேம் நசீர்
எம். என். ராஜம்
ஸ்ரீரஞ்சனி
ஆர். இராஜகுமாரி
டி. பாலசுப்பிரமணியம்
தாம்பரம் லலிதா
குலதெய்வம் ராஜகோபால்
எஸ். இராமராவ்
சி. எஸ். பாண்டியன்
எஸ். எல். நாராயணன்
மனோரமா
அப்பா கே. துரைசுவாமி
திலகம் கே. எம். நாராயணசுவாமி
சீதாலட்சுமி
ரமாமணி பாய்
பக்கிரிசாமி

தயாரிப்பு விபரம்
ஏவிஎம் அதிபர் அவிச்சி மெய்யப்பச் செட்டியாரின் மகன் எம். சரவணன் இந்தப் படத்தில் தான் தயாரிப்பாளராக உருவானார்.

பாடல்கள்
திலகம் படத்துக்கு இசையமைத்தவர் ஆர். சுதர்சனம். பாடல்களை யாத்தவர்கள்: கொத்தமங்கலம் சுப்பு, எம். கே. ஆத்மநாதன், கவி எஸ். ராஜகோபால், வி. சீதாராமன் ஆகியோர். பின்னணி பாடியவர்கள்: டி. எம். சௌந்தரராஜன், சீர்காழி கோவிந்தராஜன், எஸ். சி. கிருஷ்ணன், எம். எல். வசந்தகுமாரி, பி. சுசீலா, சூலமங்கலம் ராஜலட்சுமி, டி. எஸ். பகவதி, எல். ஆர். ஈஸ்வரி ஆகியோர்.

மேற்கோள்கள் 

1960 தமிழ்த் திரைப்படங்கள்
இந்தியத் தமிழ்த் திரைப்படங்கள்
இந்திய நாடகத் திரைப்படங்கள்
ஆர். சுதர்சனம் இசையமைத்த திரைப்படங்கள்
எம். என். ராஜம் நடித்த திரைப்படங்கள்
மனோரமா நடித்த திரைப்படங்கள்
ஒருமுக அரசு

ஒருமுக அரசு (unitary state)  ஒரே அதிகாரமையத்தைக் கொண்ட அரசு அல்லது நாடு ஆகும்; இதில் நடுவண் அரசிடம் அனைத்து அதிகாரங்களும் குவியப்படுத்தப்பட்டிருக்கும். ஏதேனும் நிர்வாகப் பிரிவுகள் இருப்பினும் அவை நடுவண் அரசு  பகிரும் அதிகாரத்தை மட்டுமே செயலாக்க இயலும். உலகின் பெரும்பாலான நாடுகள் ஒருமுக அரசைக் கொண்டுள்ளன. 193 ஐக்கிய நாடுகள் சபை உறுப்பு வகிக்கும் 193 நாடுகளில் 165 நாடுகளில் ஒருமுக அரசுமுறையே நிலவுகின்றது.

ஒருமுக அரசுகளுக்க எதிராக கூட்டரசு நாடுகள் (கூட்டாட்சிகள்) அமைந்துள்ளன.

ஒருமுக அரசுகளில் நடுவண் அரசால் உள்தேசிய அலகுகள் உருவாக்கப்படலாம் அல்லது கலைக்கப்படலாம்; அவற்றின் அதிகாரங்கள் விரிவாக்கப்படலாம் அல்லது குறுக்கப்படலாம்.
அரசியல் அதிகாரம் ஒப்படைவு மூலமாக உள்ளாட்சிகளுக்கு எழுத்துருச் சட்டம் மூலம் பகிர்ந்தளிக்கப்பட்டாலும் நடுவண் அரசே உச்ச அரசாக விளங்கும்; ஒப்படைக்கப்பட்ட அதிகாரங்களை இரத்தாக்குவதோ கட்டுப்படுத்துவதோ நடுவண் அரசால் இயலும்.

பெரிய பிரித்தானியா மற்றும் வடக்கு அயர்லாந்து இராச்சியம் ஒருமுக அரசிற்கான எடுத்துக்காட்டாக விளங்குகின்றது.  இசுக்கொட்லாந்து, வேல்ஸ் மற்றும் வட அயர்லாந்து பகுதிகளுக்கு தன்னாட்சி உரிம அதிகாரங்களை ஐக்கிய இராச்சியத்தின் நாடாளுமன்றம் பகிர்கின்றது; இருப்பினும் அந்த நாடாளுமன்றம் தன்னிட்சையாக சட்டமியற்றி இந்த அதிகாரப் பகிர்வுகளை மாற்றவோ இரத்து செய்யவோ இயலும். (இங்கிலாந்திற்கு தனியான ஒப்படைக்கப்பட்ட அதிகாரங்கள் ஏதுமில்லை). பல ஒருமுக அரசுகளில் எந்த பகுதிக்குமே தன்னாட்சி வழங்கப்படுவதில்லை.   இத்தகைய நாடுகளில் உட்தேசிய வட்டாரங்கள் தங்களுக்கான சட்டங்களை இயற்ற முடியாது. இவற்றிற்கு காட்டாக அயர்லாந்து குடியரசு, நோர்வே உள்ளன.

மாறாக  கூட்டாட்சி நாடுகளில், உள்தேசிய அரசுகள் தங்கள் அதிகாரங்களை நடுவண் அரசுடன் சரிசமனான நிலையில் எழுதப்பட்ட அரசியலமைப்புச் சட்டத்தின்படி பகிர்ந்து கொண்டுள்ளன; இந்த அதிகாரப் பகிர்வில் மாற்றங்கள் தேவைப்படின் இரு அரசுகளின் ஒப்புதலும் தேவையாகின்றது. இதன்மூலம்  உள்தேசிய அலகுகளின் இருத்தலும் அதிகாரங்களும் தன்னிட்சையாக நடுவண் அரசால் மாற்றவியலாது.

ஒருமுக அரசுகளின் பட்டியல்

ஒருமுக குடியரசுகள்

ஒருமுக மன்னராட்சிகள்

மொத்த உள்நாட்டு உற்பத்தி அடிப்படையில் 5 மிகப்பெரிய ஒருமுக நாடுகள்

மக்கள்தொகை அடிப்படையில் 5 மிகப்பெரிய ஒருமுக நாடுகள்

பரப்பளவு அடிப்படையில் 5 மிகப்பெரிய ஒருமுக நாடுகள்

மேற்சான்றுகள்

அரசாட்சி முறைமைகள்
சோய்செரோ ஹோண்டா

சோய்செரோ ஓண்டா அல்லது சாய்க்கிரோ ஹோண்டா (Soichiro Honda) என்பவர் ஒரு சப்பானிய பொறியாளர் மற்றும் தொழிலதிபர் ஆவார். 1948 இல், இவர் ஓண்டா நிறுவனத்தை உருவாக்கி, அதன் வளர்ச்சியை மரக்குடிசை உற்பத்தியால் மிதிவண்டி இயந்திரம் முதல் பல்தேசிய தானூந்து, விசையூந்து வரை விரிவாக்கினார்

உசாத்துணை 

1906 பிறப்புகள்
1991 இறப்புகள்
சப்பானிய மக்கள்
தாம்பரம் லலிதா

தாம்பரம் லலிதா (Tambaram Lalitha) என்று அறியப்பட்ட தாம்பரம் என். லலிதா தமிழ் நாடக, திரைப்பட நடிகை ஆவார். கதைத் தலைவியாகவும், துணைக் கதைப்பாத்திரங்களிலும் மொத்தமாக 100 திரைப்படங்களுக்கு மேலாக நடித்துள்ளார்.

நடித்த திரைப்படங்கள் (முழுமையான பட்டியலன்று) 
 டவுன் பஸ் (1955)
 கோகிலவாணி (1956)
 படித்த பெண் (1956)
 தலை கொடுத்தான் தம்பி (1959) - இளவரசியாக நடித்தார்.
 பாகப்பிரிவினை (1959) - அமுதா எனும் கதைப்பாத்திரம்.
 மாமியார் மெச்சின மருமகள் (1959)
 திலகம் (1960) 
 அமுதவல்லி (1959)
 ஒரே வழி (1959)
 சிவகெங்கைச் சீமை (1959)
 சகோதரி (1959) - தங்கம் எனும் கதைப்பாத்திரம் 
 வீரபாண்டிய கட்டபொம்மன் (1959) - வள்ளி எனும் கதைப்பாத்திரம்
 ஆளுக்கொரு வீடு (1960)
 சவுக்கடி சந்திரகாந்தா (1960)
 மீண்ட சொர்க்கம் (1960) - கதைத் தலைவனின் மனைவியாக நடித்தார்.
 தெய்வப்பிறவி (1960)
 கப்பலோட்டிய தமிழன் (1961)
 கொங்கு நாட்டு தங்கம் (1961)
 வழிகாட்டி (1965)
 நீலகிரி எக்ஸ்பிரஸ் (1968) - கீதாவின் அன்னை எனும் கதைப்பாத்திரம்
 பொண்ணு மாப்பிள்ளை (1969)
 கருந்தேள் கண்ணாயிரம் (1972)
 மஞ்சள் குங்குமம் (1973)
 அந்தரங்கம் (1975)
 பசி (1979) - வள்ளியம்மா எனும் கதைப்பாத்திரம்
 ஞானக்குழந்தை (1979)

மறைவு 
லலிதா 1983ஆம் ஆண்டு காலமானார்.

மேற்கோள்கள் 

தமிழ்த் திரைப்பட நடிகைகள்
1983 இறப்புகள்
இந்திய நடிகைகள்
20 ஆம் நூற்றாண்டின் இந்திய நடிகைகள்
அக்ரைலோயில் குளோரைடு

அக்ரைலோயில் குளோரைடு (Acryloyl chloride) C3H3ClO என்ற வேதியியல் வாய்ப்பாடு கொண்ட ஒரு வேதிச் சேர்மம் ஆகும். 2-புரொபினோயில் குளோரைடு அல்லது அக்ரைலிக் அமிலக் குளோரைடு என்ற பெயர்களாலும் அழைக்கப்படும் இச்சேர்மம் தெளிவான இளமஞ்சள் நிறத்துடன் காணப்படுகிறது. கடும் காரச்சுவையுடன்  எளிதில் தீப்பற்றி எரியக்கூடிய நீர்மமான இச்சேர்மம் அமிலக் குளோரைடுகள் வகை சேர்மமாக வகைப்படுத்தப்பட்டுள்ளது. அக்ரைலிக் அமிலத்தில் இருந்து வருவிக்கப்பட்டு தயாரிக்கப்படுகிறது .

தயாரிப்பு 

அக்ரைலிக் அமிலத்துடன் பென்சாயில் குளோரைடு அல்லது தயோனைல் குளோரைடுடன்  சேர்த்து வினைபுரியச் செய்வதன் மூலம் அக்ரைலோயில் குளோரைடைத் தயாரிக்கலாம். அக்ரைலோயில் குளோரைடு ஒளித்தூண்டு பலபடியாதல் வினைக்கு உட்படாமல் தடுப்பதற்காக வினைபடுபொருட்களுடன் சிறிதளவு ஐதரோகுயினோன் சேர்க்கப்படுகிறது.

வினைகள் 

அமிலக் குளோரைடுகள் ஈடுபடும் அனைத்து பொதுவான வினைகளிலும் அக்ரைலோயில் குளோரைடு பங்கேற்கிறது. தண்ணீருடன் தீவிரமாக வினைபுரிந்து அக்ரைலிக் அமிலத்தைத் தருகிறது. கார்பாக்சிலிக் அமில சோடியம் உப்புகளுடன் வினைபுரிந்து நீரிலிகளை உருவாக்குகிறது.

பயன்கள் 

பொதுவாகக் கரிமத் தொகுப்பு வினைகளில் ஒரு சேர்மத்தில், அக்ரைலிக் பகுதியை அறிமுகப்படுத்தும் வினைகளில் அக்ரைலோயில் குளோரைடு பயன்படுத்தப்படுகிறது.

மேற்கோள்கள்

இதையும் காண்க 
மெத்தக்ரைலோயில் குளோரைடு

அசைல் குளோரைடுகள்
ஒற்றைப்படிகள்
கண்ணீர் வரவழைக்கும் முகவர்கள்
கீழையூர் இரட்டைக் கோயில்கள்

கீழையூர் இரட்டைக் கோயில்கள் (Twin Temples, Keezhaiyur) என்பது தமிழ்நாடு மாநிலத்தில் அரியலூர் மாவட்டத்தின் கீழையூர் புறநகர்ப் பகுதியில் ஒரே இடத்தில் அமைந்துள்ள இரு சிவன் கோயில்களாகும். கீழையூர், சோழ மன்னர்களின் சிற்றரசர்களாகிய பழுவேட்டரையர்களின் தலைநகரான பழுவூரின் ஒரு பகுதியாக அமையும்.

அமைவிடம் 
திருச்சியிலிருந்து அரியலூர் அல்லது ஜெயங்கொண்டம் செல்லும் சாலையில், அரியலூர் மாவட்டத்தில் அரியலூர் வட்டத்தில்  தஞ்சாவூரிலிருந்து 35 கிமீ வடக்கிலும், அரியலூரிலிருந்து 15 கிமீ தொலைவிலும் உள்ள  கீழையூர் மேலப்பழுவூருக்கு சற்று முன்பாக அமைந்துள்ளது. அவ்வூரில் இக்கோயில்கள் அமைந்துள்ளன.

அமைப்பு
மேற்கு நோக்கிய நிலையில் இக்கோயில்களின் முதன்மை நுழைவாயில் உள்ளது. தென்மேற்கு திசையையொட்டி ராஜகோபுரம் உள்ளது. ராஜகோபுரத்தின் வெளிப்புறம் இரு புறத்திலும் துவாரபாலகர்கள் உள்ளனர். அவனி கந்தர்வ ஈசுவர கிருகம் என்றழைக்கப்படுகின்ற இக்கோயில்களின் வட புறத்தில் உள்ள கோயில் வடவாயில்  ஸ்ரீகோயில் (சோழிச்சரம்) என்று அழைக்கப்படுகிறது. தென் புறத்தில் உள்ள கோயில் தென்வாயில்  ஸ்ரீகோயில் (அகத்தீசுவரம்) என்று அழைக்கப்படுகிறது. பழுவேட்டரையர்கள் சிற்றசர்களில் குமரன்கண்டன் மற்றும் குமரன்மறவன் காலத்தில் இக்கோயில்கள் கட்டப்பட்டன. (கி.பி. 9ஆம் நூற்றாண்டு). இக்கோயில் வளாகத்தில் இரண்டு சிவன் கோயில்களுடன் சில பரிவாரக் கோயில்களும் காணப்படுகின்றன.

மூலவர் 
ஒரு கோயிலுக்கு மூலவரான இறைவன் அகஸ்தீஸ்வரர் இறைவி அபிதகுஜாம்பிகை தனித்தனிச் சன்னதிகளில் உள்ளனர். மற்றொரு கோயிலுக்கு மூலவரான சோழீஸ்வரர் சன்னதியில் இறைவி மனோன்மணி உள்ளார்.

சிறப்பு 
சிற்பக்கலையின் எடுத்துக்காட்டாக இரட்டைக்கோயில்களைக் கூறலாம்.  தாராசுரம் ஐராவதேசுவரர் கோயில், புள்ளமங்கை ஆலந்துறைநாதர் கோயில், கொடும்பாளூர் மூவர் கோயில்  உள்ளிட்ட பல கோயில்களை இக்கோயில்கள் நினைவுபடுத்துகின்றன. நுட்பமான சிற்பங்கள், அழகான நந்திகள், நேர்த்தியான கருவறைகள், அழகான மண்டபங்கள், சிம்மத்தூண்கள், விமானங்கள் என்ற நிலையில் ஒவ்வொன்றும் தனித்த கூறுகளைக் கொண்டு அமைந்துள்ளது.

மேற்கோள்கள் 

தமிழக தொல்லியற்களங்கள்
அரியலூர் மாவட்டத்திலுள்ள சிவன் கோயில்கள்
சிறந்த பெண் பின்னணிப் பாடகருக்கான தேசியத் திரைப்பட விருது

சிறந்த பெண் பின்னணிப் பாடகருக்கான தேசியத் திரைப்பட விருது (National Film Award for Best Female Playback Singer)  1968 முதல், ஒவ்வொரு ஆண்டும்  இந்திய தேசியத் திரைப்பட விருதுகள் விழாவில் அந்தந்த ஆண்டில் வெளிவந்த இந்தியத் திரைப்படங்களில் பின்னணி பாடிய பெண் பாடகர்களில் சிறந்தவரைத் தேர்ந்தெடுத்து வழங்கி சிறப்பிக்கப்படுகிறது.

இவ்விருதில்,1974 ஆம் ஆண்டுவரை ஒரு நினைவுத் தட்டும் சான்றிதழும் அளிக்கப்பட்டு வந்தது. 1975 இலிருந்து வெள்ளித் தாமரையும் சான்றிதழும், 2013 ஆம் ஆண்டில் 61 ஆவது விழாவில்  பணப் பரிசும் அளிக்கப்படுகிறது இவ்விருதுபெற்ற முதல் பாடகர்  பி. சுசீலா ஆவார். உயர்ந்த மனிதன் தமிழ்த் திரைப்படத்தில் பி. சுசீலா பாடிய நாளை இந்த நேரம் பார்த்து ஓடிவா நிலா..., என்ற பாடலுக்காக 16 ஆவது தேசியத் திரைப்பட விருதுகள் விழாவில் அவருக்கு இவ்விருது வழங்கப்பட்டது. இவ்விருதினை அதிகமுறை பெற்றவர்களில் பின்னணிப் பாடகர் சித்ரா (ஆறு முறை) முன்னணியில் உள்ளார். இரண்டாவது நிலையில் உள்ளவர் ஐந்து முறை விருதுபெற்றப் பாடகர் பி. சுசீலா. 2013 ஆம் ஆண்டு நிலவரப்படி, எஸ். ஜானகி, சிரேயா கோசல் இருவரும் நான்குமுறையும்,லதா மங்கேஷ்கர், வாணி ஜெயராம் இருவரும் மூன்று முறையும் இவ்விருது பெற்றுள்ளனர். ஆஷா போஸ்லே, ஆல்கா யாக்னிக், ஆரத்தி அங்காலிகர் (Arati Ankalikar-Tikekar) மூவரும் இருமுறை இவ்விருது பெற்றுள்ளனர். மூன்று வெவ்வேறு மொழிப்பாடல்களைப் பாடி இவ்விருதினைப் பெற்றவர்கள் எஸ். ஜானகி, சித்ரா, சிரேயா கோசல் ஆவர். ஒரே ஆண்டில் இரு வெவ்வேறு மொழிகளில் பாடிய இரு வெவ்வேறு பாடல்களுக்காக இவ்விருதினைப் பெற்ற ஒரே பாடகர் சிரேயா கோசல் மட்டுமே ஆவார். உத்ரா உன்னிகிருஷ்ணன்தான் (10 வயதில்) இவ்விருதினைப் பெற்ற இளம் பாடகர். ஏ. எல். விஜய் இயக்கத்தில் வெளியான சைவம் தமிழ்த் திரைப்படத்தில் இவர் பாடிய "அழகு"... பாடலுக்காக இவருக்கு வழங்கப்பட்டது. 1973 ஆண்டுக்கு இவ்விருது எவருக்கும் வழங்கப்படவில்லை.

விருதுபெற்றோர் பட்டியல்

மேற்கோள்கள்

வெளி இணைப்புகள் 
 Official Page for Directorate of Film Festivals, India
 National Film Awards Archives

Singer Female
மாமியார் மெச்சின மருமகள்

மாமியார் மெச்சின மருமகள் ஒரு இந்திய தமிழ் திரைப்படமாகும். 1959-ஆம் ஆண்டு கிருஷ்ணன்-பஞ்சு இயக்கத்தில் வெளியான இப்படத்தில் எஸ். எஸ். ராஜேந்திரன், எம். என். ராஜம், ஜி. வரலட்சுமி ஆகியோர் முக்கிய பாத்திரங்களில் நடித்துள்ளனர்.

கதைச்சுருக்கம்
வரலட்சுமி ஒரு பணக்காரப் பெண்மணி. அவருக்குக் குழந்தைகள் இல்லை. தனது மருமகன் எஸ். எஸ். ராஜேந்திரனை தன் மகனாக வளர்த்து வருகிறார். மகனுக்குத் திருமணம் செய்து வைத்து ஒரு பேரப்பிள்ளையைக் காணவேண்டும் என்பது வரலட்சுமியின் ஆசை. எஸ். எஸ். ஆர். ஏழைப்பெண்ணான எம். என். ராஜத்தைக் காதலிக்கிறார். ஆனால் வரலட்சுமி அவர்கள் திருமணம் செய்வதை விரும்பவில்லை. அன்னையின் விருப்பத்தை மீறி எஸ். எஸ். ஆர். ராஜத்தைத் திருமணம் செய்கிறார். வரலட்சுமி இருவரையும் வீட்டை விட்டுத் துரத்தி விடுகிறார்.

பின்னர் எம். என். ராஜம் ஒரு குழந்தையைப் பெற்றெடுக்கிறார். எப்படி வரலட்சுமியின் அன்பை மீண்டும் வென்றெடுத்து குடும்பம் மீண்டும் ஒன்றாகி மகிழ்ச்சியான வாழ்வுக்குத் திரும்புகிறார்கள் என்பதே படத்தின் மீதிக் கதை.

நடிகர்கள்

எஸ். எஸ். ராஜேந்திரன்
எம். என். ராஜம்
ஜி. வரலட்சுமி
டி. வி. நாராயணசாமி
தாம்பரம் லலிதா
‘'அப்பா’' கே. துரைசுவாமி
பக்கிரிசாமி
'லூஸ்’' ஆறுமுகம்
வி. சுசீலா
கே. எம். நம்பிராஜன்
கொட்டாப்புளி ஜெயராமன்
வீரப்பன்
கே. என். கமலம்
கரிக்கோல் ராஜு
ரத்தினம்
எஸ். எல். நாராயண்
தங்கப்பன்
சுப்பையா
சின்னையா
தட்சணாமூர்த்தி
சீதாலட்சுமி
வி. டி. கல்யாணம்
மொஹிதீன்
பேபி விஜயா
நடனம்: சாயி - சுப்புலட்சுமி

தயாரிப்புக்குழு
தயாரிப்பாளர் எம். சரவணன்
இயக்குநர்: கிருஷ்ணன்-பஞ்சு
கதை வசனம்: கலைப்பித்தன்
ஒளிப்பதிவு இயக்குநர்: எஸ். மாருதி ராவ்
படத்தொகுப்பு: பஞ்சாபி
நடன ஆசிரியர்: கே. என். தண்டாயுதபாணி பிள்ளை

பாடல்கள்
திரைப்படத்துக்கு இசையமைத்தவர் ஆர். சுதர்சனம். பாடல்களை இயற்றியோர்: உடுமலை நாராயண கவி, கவி ராஜ்கோபால் ஆகியோர்.

மேற்கோள்கள் 

1959 தமிழ்த் திரைப்படங்கள்
இந்தியத் தமிழ்த் திரைப்படங்கள்
கிருஷ்ணன்-பஞ்சு இயக்கிய திரைப்படங்கள்
ஆர். சுதர்சனம் இசையமைத்த திரைப்படங்கள்
எஸ். எஸ். ராஜேந்திரன் நடித்த திரைப்படங்கள்
ஜெயந்தியா இராச்சியம்

ஜெயந்தியா இராச்சியம், இந்தியாவின் வடகிழக்குப் பகுதியில் தற்கால மேகாலயா மாநிலத்தில் 1500இல் நிறுவப்பட்ட மன்னராட்சிப் பகுதியாகும். இதன் தலைநகர் ஜெயந்தியா மலைகளின் அடிவாரத்தில் உள்ள  ஜெயந்தியாபூர் நகரம் ஆகும். இந்த இராச்சியத்தை நிறுவியவர் பிரபாத் ராய் ஆவார்.  1835இல் ஆங்கிலேய கம்பெனி ஆட்சிப் பகுதியில் ஜெயந்தியா இராச்சியம் இணைக்கப்பட்டது.

வரலாறு
துர்கையின் வேறு பெயர்களான ஜெயந்தி தேவி அல்லது ஜெயந்தீஸ்வரி பெயரால் இந்த இராச்சியம் அழைக்கப்பட்டது.

விரிவாக்கம் 
ஜெயந்தியா இராச்சியம் சில்லாங் பீடபூமியின் தெற்கிலும் மற்றும் வடக்கில் அசாமின் பராக் ஆற்றுச் சமவெளி வரை விரிவுபடுத்தப்பட்டது.

வரலாறு 

ஜெயந்தியா இராச்சியத்தின் துவக்கம் அறியப்படவில்லை. ஆனால் ஜெயந்தியா மக்கள், காரோ பழங்குடியினர் மற்றும் காசி  பழங்குடியினர்களுடன் தொடர்புடையவர்கள். 17ஆம் நூற்றாண்டின் பிற்பகுதியில் ஜெயந்தியா இராச்சியம்,  ஆங்கிலேய-பர்மியப் போரின் முடிவில், ஜெயந்தியா மன்னர், சுர்மா ஆற்றின் வடபுரப் பகுதியை ஆள கம்பெனி ஆட்சியாளர்களால் அனுமதிக்கப்ட்டார். பின்னர் 15 மார்ச் 1835இல் ஜெயந்தியா இராச்சியத்தின் அனைத்துப் பகுதிகளும் கம்பெனி ஆட்சியில் இணைக்கப்பட்டது.

ஆட்சியாளர்கள்
 பிரபாத் ராய் (1500–1516)
 மஜ்ஜா கோசைன் (1516–1532)
 புர்கா பர்பாத் ராய் (1532–1548)
 பார் கோசைன் (1548–1564)
 விஜய் மாணிக் (1564–1580)
 பிரபாத் ராய் (1580–1596)
 தன் மாணிக் (1596–1612)
 ஜஸ்சா மாணிக் (1612–1625)
 சுந்தர் ராய்  (1625–1636)
 சோட்டா பிரபாத் ராய் (1636–1647)
 ஜஸ்மந்தா ராய் (1647–1660)
 பான் சிங்  (1660–1669)
 பிரதாப் சிங் (1669–1678)
 இலக்குமி நாராணன் (1678–1694)
 முதலாம் இராம் சிங்  (1694–1708)
 ஜெய் நாராயணன் (1708–1731)
 பார் கோசைன் (1731–1770)
 சத்திர சிங் (1770–1780)
 விஜய் நாராயணன்  (1780–1790)
 இரண்டாம் இராம் சிங் (1790–1832)
 இராஜேந்திர சிங்  (1832–1835)

அடிக்குறிப்புகள்

மேற்கோள்கள்

 
 

மேகாலயா
இந்திய அரச மரபுகள்
அசாம் வரலாறு
கல்லறை எச் கலாச்சாரம்

கல்லறை எச் கலாச்சாரம் (Cemetery H culture)  தற்கால இந்தியா மற்றும் பாகிஸ்தான் நாடுகளின் பஞ்சாப் மற்றும் வடமேற்கு எல்லைப்புற மாகாணப் பகுதிகளில் கி மு 1900 முதல் கி மு 1300 வரை செழித்திருந்த வெண்கல காலத்தை சேர்ந்த கலாச்சாரம் ஆகும். 
கல்லறை எச் கலாச்சாரம், சிந்துவெளி, ஹரப்பா மற்றும் ஆரியக் குடியேற்றங்களுக்கு பிந்தியதாகும்.

பெயர்க் காரணம்
அரப்பாவில் எச் என்று குறித்த பகுதியில் கி மு 1900 – 1300க்கு இடைப்பட்ட காலத்திய கல்லறைகளை  அகழ்வாராய்ச்சி செய்த போது அறியப்பட்டதால் இதற்கு கல்லறை எச் கலாச்சாரம்   பெயராயிற்று.

கல்லறை எச் கலாச்சாரத்தின் சிறப்பம்சங்கள்
எச் கல்லறைகளை  அகழ்வாராய்ச்சி செய்த போது கிடைத்த மட்பாண்டங்களில் சூரியன், நட்சத்திரங்கள் மற்றும் கலைமான், மயில் போன்ற விலங்குகள் செந்நிற வர்ணத்தால் தீட்டப்பட்டிருந்தது. மேலும் கல்லறைகளில் கிடைத்த அணிகலன்கள், தானியங்களை ஆய்வு செய்த போது, அப்பகுதியில் வாழ்ந்த மக்களின்  கலாச்சாரம் மற்றும் நாகரீகம் அறியப்பட்டது. எச் கல்லறை   கலாச்சாரப் பகுதிகளில் நெல் முக்கிய பயிராகும். களிமண்னால் ஆன செங்கல்கள் பயன்படுத்தப்பட்டது. இறந்தவர்களின் சடலங்கள் மரப்பெட்டிகளில் அடக்கம் செய்யப்பட்டிருந்தது.

இதனையும் காண்க
 சிந்துவெளி நாகரிகம்
 காந்தார கல்லறை பண்பாடு
 காவி நிற மட்பாண்டப் பண்பாடு
 கருப்பு மற்றும் சிவப்பு மட்பாண்டப் பண்பாடு 
 வடக்கின் மெருகூட்டப்பட்ட கருப்பு மட்பாண்டப் பண்பாடு 
 சாம்பல் வண்ண ஓவியம் தீட்டப்பட்ட மட்பாண்டப் பண்பாடு
 சிந்துவெளி நாகரிகத்தின் தொல்லியல் களங்கள்

மேற்கோள்கள்

வெளி இணைப்புகள்
 http://www.harappa.com harappa.com
 http://pubweb.cc.u-tokai.ac.jp/indus/english/3_1_01.html journal

ஆதாரங்கள்

 
 
 
 
 
 
 
 

இந்தியப் பண்பாடு
பண்டைய இந்தியா
பஞ்சாபின் வரலாறு
இந்திய வரலாறு
எம். எஸ். திரௌபதி

எம். எஸ். திரௌபதி தமிழ்த் திரைப்பட, மேடை நாடக நடிகையாவார். இவர் தனது எட்டு வயதில் ஸ்ரீ பால சண்முகானந்த சபா எனும் நாடகக் குழுவில் நடிகையாகச் சேர்ந்து தனது கலையுலகப் பங்களிப்பினை ஆரம்பித்தார்.

வாழ்க்கைக் குறிப்பு

எம். எஸ். திரௌபதி தமிழ்நாடு மேட்டுப்பாளையம் என்ற ஊரைச் சேர்ந்தவர். இவரது தந்தை சின்னசாமி செட்டியார் நெசவுத் தொழிலில் ஈடுபட்டிருந்த கன்னட தேவாங்கச் செட்டியார் மரபைச் சேர்ந்தவர். இவருடன் கூடப் பிறந்தவர்கள் நால்வர். மேல்நாட்டுத் துணிகள் மலிவான விலைக்குக் கிடைத்து வந்த காலம், இதனால் பல குடும்பங்கள் வறுமையில் வாழ வேண்டியிருந்தது. அந்த நிலையிலேயே திரௌபதியின் குடும்பமும் இருந்தது.

திரௌபதிக்கு இளமையிலேயே இசையில் நாட்டம் அதிகமிருந்ததால், குப்புசாமி பாகவதர் என்பவரிடம் கருநாடக இசை பயின்றார். 1938 ஆம் ஆண்டில் டி. கே. எஸ் சகோதரர்களின் மதுரை பால சண்முகானந்த சபா நாடகக் குழு திருப்பூர் கெஜலட்சுமி அரங்கில் முகாமிட்டு நாடகங்களை நடத்திக் கொண்டிருந்தனர். அந்நாடகக் குழுவில் நடித்துக்கொண்டிருந்த நடிகர் ராஜநாயகம் என்பவரின் சிபாரிசில் திரௌபதி தனது பத்தாவது வயதில் அந்நாடகக் குழுவில் சேர்ந்தார். இக்குழுவில் சில மாதங்கள் பயிற்சி எடுத்த பின்னர் மேடையில் தோன்றும் சந்தர்ப்பம் கிடைத்தது. முதலில் இவர் சிறிய வேடங்களில் தோன்றி நடித்தார். அதன் பின்னர் 'சதி அனுசூயா'வில் சரசுவதியாகவும், 'அபிமன்யு சுந்தரி'யில் சுந்தரி வேடத்திலும், 'பம்பாய் மெயி'லில் நாகரத்தினமாகவும் நடித்துப் புகழ் பெற்றார். 'சம்பூர்ண ராமாயணம்' நாடகத்தில் மாயா சூர்ப்பனகையாகத் தோன்றி அனைவரின் பாராட்டுகளையும் பெற்றார். தொடர்ந்து 'முள்ளில் ரோஜா', ஜீவாவின் 'உயிரோவியம்' போன்ற பல நாடகங்களில் முக்கிய பாத்திரங்களில் நடித்தார்.

திரைப்படங்களில் நடிப்பு
பி. என். ராவின் இயக்கத்தில் டி. கே. எஸ். சகோதரர்கள் மூர்த்தி பிக்சர்சின் கூட்டுத் தயாரிப்பில் வெளியான குமாஸ்தாவின் பெண் (1941) திரைப்படத்தில் குமாஸ்தாவின் இரண்டாம் பெண் சரசாவாக முதன் முதலில் நடித்தார். டிகேஎஸ் சகோதரர்களும் சேலம் சண்முகா பிலிம்சும் இணைந்து தயாரித்த பில்ஹணனில் (1948) கதாநாயகி யாமினியாகத் தோன்றி நடித்தார்.

குடும்பம்
திரௌபதி 1942 ஆம் ஆண்டில் தனது தாய்மாமன் பெரியசாமி என்பவரை திருமணம் புரிந்து கொண்டார். பெரியசாமி டி.கே.எஸ். சகோதரர்களின் நாடகக் குழுவில் ஒப்பனையாளராகப் பணியாற்றி வந்தார். இவர்களுக்கு மீனாட்சி என்ற மகள் உள்ளார்.

நடித்த திரைப்படங்களின் பட்டியல் 
 குமாஸ்தாவின் பெண் (1941)
 பில்ஹணன் (1948)
 வாழ்க்கை (1949)
 திகம்பர சாமியார் (1950)
 அந்தமான் கைதி (1952) - ஏழை பணிப்பெண் கதைப்பாத்திரத்தில் நடித்தார்.
 வேலைக்காரன் (1952)
 பசியின் கொடுமை (1952)
 உலகம் (1953)
 உலகம் (1953)
 இன்ஸ்பெக்டர் (1953)
 புதுயுகம் (1954)
 ரத்த பாசம் (1954) - துயரங்களை அனுபவிக்கும் மனைவி கதைப்பாத்திரத்தில் நடித்தார்.
 ஆரவல்லி (1957)
 சௌபாக்கியவதி (1957)
 அதிசயப் பெண் (1959)

மேற்கோள்கள்

வெளியிணைப்புகள் 
 எம்.எஸ்.திரௌபதி

தமிழ்த் திரைப்பட நடிகைகள்
சி. வித்தியாசாகர் ராவ்

சின்னமனேனி வித்தியாசாகர் ராவ் (பிறப்பு 1942) 30 ஆகத்து 2014 இலிருந்து மகாராட்டிர மாநிலத்தின் ஆளுநராகச் செயல்படுபவர்  . கொனியேட்டி ரோசையாவின் பதவி காலம் முடிவடைந்ததால் 2, செப்டம்பர் 2016இலிருந்து தமிழகத்தின் பொறுப்பு ஆளுநராகவும் செயல்படுடார். . 1999 கால அடல் பிகாரி வாச்பாய் அரசில் இவர் உள்துறை இணை அமைச்சராகப் பதவி வகித்தார். 12ஆவது மற்றும் 13ஆவது மக்களவைக்குத் தெலுங்கான மாநிலத்திலுள்ள கரீம்நகர் தொகுதியிலிருந்து பாசக சார்பில் தேர்வு செய்யப்பட்டார்.

இவர் கரீம்நகர் மாவட்டத்திலுள்ள நகரம் என்ற சிற்றூரில் சி. சீனிவாச ராவுக்கும் சந்திரம்மாவுக்கும் வேலமா தோரா குடும்பத்தில் பிறந்தார். இவருக்கு மூன்று சகோதரர்கள் உண்டு. இவர் பியுசி எனப்படும் பல்கலைக்கழகத்திற்கு முந்தைய படிப்பை கரீம்நகர் மாவட்டத்திலுள்ள வேமுலவாடா நகரத்திலும் இளங்கலை அறிவியல் பட்டப் படிப்பை மகாராட்டிராவிலுள்ள நான்டெட் என்ற ஊரிலும் சட்டப் படிப்பை உசுமானியா பல்கலைக்கழகத்திலும் படித்தார்.

சட்டம் முடித்து வழக்குரைஞராகப் பணியாற்றிய இவர்  1972இல் கரீம்நகர் மாவட்ட சனசங்கத்தின் தலைவராகத் தேர்ந்தெடுக்கப்பட்டார். நெருக்கடி நிலையின் போது சிறை சென்றார். ஒன்றுபட்ட ஆந்திரப்பிரதேச சட்டமன்றத்தில் 1985லிருந்து 1998 வரை மேத்பல்லி சட்டமன்ற உறுப்பினராகச் பாசக சார்பாகத் தேர்ந்தெடுக்கப்பட்டிருந்தார். 1998, 1999 மக்களவை தேர்தலில் கரீம்நகர் மக்களவைக்குத் தேர்ந்தெடுக்கப்பட்டார். 1998இல் ஆந்திர பாசக தலைவராகச் செயலாற்றினார்.

மேற்கோள்கள்

வாழும் நபர்கள்
மகாராட்டிர ஆளுநர்கள்
தமிழ்நாடு ஆளுநர்கள்
1942 பிறப்புகள்
முன்னாள் மக்களவை உறுப்பினர்கள்
முன்னாள் மத்திய அமைச்சர்கள்
1941 பிறப்புகள்
12வது மக்களவை உறுப்பினர்கள்
13வது மக்களவை உறுப்பினர்கள்
பாரதிய ஜனதா கட்சி அரசியல்வாதிகள்
இருபதாம் நூற்றாண்டு இந்திய அரசியல்வாதிகள்
21-ஆம் நூற்றாண்டு இந்திய அரசியல்வாதிகள்
தெலுங்கு மக்கள்
முக்குளோரோ அசிட்டிக் அமிலம்

முக்குளோரோ அசிட்டிக் அமிலம் (Trichloroacetic acid ) C2HCl3O2 என்ற வேதியியல் வாய்ப்பாடு கொண்ட வேதிச் சேர்மம் ஆகும். டிரைகுளோரோ அசிட்டிக் அமிலம், டிரைகுளோரோ எத்தனாயிக் அமிலம் என்ற பெயர்களாலும் அழைக்கப்படும் இச்சேர்மம் அசிட்டிக் அமிலத்துடன் ஒப்பிடத்தக்க ஓர் அமிலமாக உள்ளது. அசிட்டிக் அமிலத்தின் மெத்தில் குழுவில் இடம்பெற்றுள்ள மூன்று ஐதரசன் அணுக்களுக்குப் பதிலாக முக்குளோரோ அசிட்டிக் அமிலத்தில் மூன்று குளோரின் அணுக்கள் இடம்பெற்றுள்ளன. இவ்வமிலத்தின் உப்புகளும், எசுத்தர்களும் முக்குளோரோ அசிட்டேட்டுகள் என அழைக்கப்படுகின்றன.

தயாரிப்பு 

பொருத்தமான ஒரு வினையூக்கியின் முன்னிலையில் அசிட்டிக் அமிலத்துடன் குளோரின் சேர்த்து வினைபுரிய வைப்பதால் முக்குளோரோ அசிட்டிக் அமிலம் தயாரிக்கப்படுகிறது.
 
CH3COOH + 3Cl2 → CCl3COOH +3HCl

பயன்கள் 

முக்குளோரோ அசிட்டிக் அமிலம் உயிர் வேதியியலில் பரவலாகப் பயன்படுத்தப்படுகிறது. புரதங்கள், டி.என்.ஏ, ஆர்.என்.ஏ போன்ற பெருமூலக்கூறுகளைத் வீழபடிவாக்க இச்சேர்மம் பயன்படுத்தப்படுகிறது. முக்குளோரோ அசிட்டிக் அமிலம், இருகுளோரோ அசிட்டிக் அமிலம் ஆகிய இரண்டும் அழகியல் மருத்துவத்தில் பயன்படுத்தப்படுகின்றன. (பச்சை குத்திய அடையாளத்தை நீக்குதல் மற்றும் வேதி நீக்கல் போன்றவை) முகப்பருக்கள் மற்றும் பிறப்புறுப்பு மருக்கள் போன்ற சரும உபாதைகளை நீக்கும் சிகிச்சையில் மேற்புற மருந்துப் பூச்சாக இதைப் பயன்படுத்துகிறார்கள். சாதாரண செல்களையும் இவை அழித்துவிட இயலும் என்பது கவனிக்கத்தக்கது ஆகும். மகப்பேறு காலத்திலும் மேற்கண்ட காரணத்திற்காக பயன்படுத்துவது பாதுகாப்பானதாகவே கருதப்படுகிறது.

முக்குளோரோ அசிட்டிக் அமிலத்தின் சோடிய உப்புகள் களைக்கொள்ளிகளாக 1950 ஆம் ஆண்டுகளில் தொடங்கி பயன்படுத்தப்பட்டன. பின்னர் 1980 களின் பிற்பகுதி மற்றும் 1990 களின் முற்பகுதியில் இவற்ரின் பயன்பாடு வழக்கொழிந்தது.

வரலாறு 

இயீன்-பாப்டிசுடு தூமாசு 1839 ஆம் ஆண்டு முக்குளோரோ அசிட்டிக் அமிலத்தைக் கண்டறிந்தார். இக்காலத்தில் தொடக்கநிலையில் இருந்த கரிம வேதியியல் தனி உறுப்புகள் மற்றும் இணைதிறன்கள் தொடர்பான கோட்பாடுகளுக்கு முக்குளோரோ அசிட்டிக் அமிலத்தின் கண்டுபிடிப்பு ஒரு உதாரணமாக விளங்கியது. இயான்சு இயாக்கோப்பு பெர்சிலியசின் நம்பிக்கைகளுக்கு மாற்றுக் கருத்தாக அமைந்து தூமாசு மற்றும் பெர்சிலியசு இடையே ஒரு மிகநீண்ட சர்ச்சையை தோற்றுவித்தது

மேற்கோள்கள்

வெளி இணைப்புகள் 

CDC - NIOSH Pocket Guide to Chemical Hazards

அசிட்டிக் அமிலங்கள்
கரிம ஆலைடுகள்
புற்றீணிகள்
டிரைகுளோரோமெத்தில் சேர்மங்கள்
மகாமாயா

மகாமாயா என்பது 1944-இல் வெளிவந்த இந்தியத் தமிழ்த் திரைப்படமாகும். இளங்கோவன் எழுத்தில், டி. ஆர். ரகுநாத் இயக்கத்தில் உருவான இத்திரைப்படத்தில் பி. யு. சின்னப்பா, பி. கண்ணாம்பா ஆகியோர் முக்கிய பாத்திரங்களில் நடித்தனர். இத்திரைப்படம் 1944-ஆம் ஆண்டு வெளியானது.

கதைச் சுருக்கம் 
காந்தார நாட்டின் இளவரசியான மகாமாயாவும் (பி. கண்ணாம்பா), ஒரு அயல் நாட்டின் இளவரசனான விக்ரமசிம்மனும் (பி. யு. சின்னப்பா) ஒரே குருவின் மாணவர்களாக அவரின் ஆசிரமத்தில் தங்கியிருக்கின்றனர். ஒரு நாள் மகாமாயா அப்பாவித்தனமாக விக்ரமனின் வாளுக்கு மாலை ஒன்றைச் சூட்டி விடுகிறாள். அதன் பின் விளைவு அவளுக்குத் தெரியவில்லை. ஒரு வீரனின் வாளுக்கு ஒரு பெண் மாலை சூட்டினால் அவள் அவனையே திருமணம் செய்ததாக அப்போது வழக்கம் இருந்தது. அவள் தன் வாளுக்கு மாலை சூட்டியதை விக்ரம் அறிவான்.

இருவரும் தத்தம் நாடுகளுக்குத் திரும்பியதும் வேறு வேறு வரன்களை மணந்து கொள்ளுகின்றனர். பின்னர் ஒரு சமயம் விக்ரமன் மகாமாயாவைச் சந்திக்கிறான். அச்சமயம் அவள் தனது வாளுக்கு மாலை சூட்டியதை நினைவூட்டி அவள் தனக்கே சொந்தமானவள் என விக்ரமன் உரிமை கொண்டாடுகிறான். ஆனால் மகாமாயா அதற்குச் சம்மதிக்கவில்லை. எனவே விக்ரமன் அவளைக் கடத்திச் செல்கிறான். மகாமாயா அவனிடமிருந்து தப்பி தன் நாட்டுக்குச் செல்கிறாள்.

அங்கே அவளது கணவன் அவளை ஏற்க மறுக்கிறான். எனவே, மகாமாயா தன் கற்பை நிலை நாட்ட தன் குழந்தையையும் கொன்று தானும் உயிரை மாய்த்துக் கொள்ளுகிறாள்.

நடிகர்கள் 

நடனக் குழுவினர்: கே. வரலட்சுமி, டி. ராஜ்பாலா, வி. ராஜேசுவரி, கே. ராஜராஜேசுவரி, கே. எஸ். சரோஜினி, எம். எஸ். சாந்தா

தயாரிப்புக் குழு 
தயாரிப்பாளர்கள்: எம். சோமசுந்தரம், எஸ். கே. மொகிதீன்
இயக்குநர்: டி. ஆர். ரகுநாத்
திரைக்கதை வசனம்: இளங்கோவன்
ஒளிப்பதிவு: மார்க்கஸ் பார்ட்லி
படப்பிடிப்பு : ஜித்தேன் பானர்ஜி
படத்தொகுப்பு: ஏ. காசிலிங்கம்
ஒலிப்பதிவு: தீன்ஷா கே. தெஹ்ராணி
நடனம்:  எம். மீனாட்சிசுந்தரம் பிள்ளை, பண்டிட் போலோநாத் சர்மா
கலை: எஃப். நாகூர்
கலையகம்: நியூடோன்
பாடல்கள்: டி. கே. சுந்தர வாத்தியார், கம்பதாசன்
இசையமைப்பு: எஸ். வி. வெங்கட்ராமையர்

தயாரிப்பு விபரம் 
கதையை எழுதி முடிக்க இளங்கோவனுக்கு சுமார் ஓராண்டு காலம் பிடித்தது. அப்போதும் அவரால் கதையை எப்படி முடிப்பதென்று தெரியவில்லை. மூன்று வித முடிவுகளை எழுதினார். தயாரிப்பாளரும் இயக்குநரும் முடிவு செய்து கொள்ளட்டும் என்று விட்டுவிட்டார். மூன்று விதமான முடிவுகளும் படமாக்கப்பட்டன. எனினும் இறுதி முடிவு படத்தில் உள்ளபடி சேர்க்கப்பட்டது. அப்போது இரண்டாவது உலகப்போர் காலமாதலால் திரைப்படங்கள் ஒரு குறிப்பிட்ட நீளத்துக்கு மேல் இருக்கலாகாது என்ற சட்டம் காரணமாக இப்படத்தின் நீளம் 11,000 அடியாக இருந்தது.

பாடல்கள் 
இத்திரைப்படத்திற்கு எஸ். வி. வெங்கட்ராமன், குன்னக்குடி வெங்கடராம ஐயர் ஆகிய இருவரும் இசையமைத்தனர். பாடல்களை கம்பதாசனும், டி. கே. சுந்தர வாத்தியாரும் எழுதினார்கள். ஒன்பது பாடல்கள் இருந்தபோதிலும், பி. யு. சின்னப்பா பாடிய சிலையே நீ என்னிடம் என்ற பாடல் மட்டும் பிரபலமானது.

வசூல் 
பி. யு. சின்னப்பா, பி. கண்ணாம்பா ஆகியோரின் சிறந்த நடிப்பாலும், உயர்ந்த தயாரிப்பினாலும் விமர்சகர்களிடையே சிறந்த படம் என சிலாகிக்கப்பட்டது. ஆயினும் அந்தக் கால இரசிகர்கள் படத்தின் கதையில் ஒரு அரசன் மணமான பெண்ணின் மேல் விருப்பம் கொள்வதை விரும்பாததால் படம் தோல்வியைத் தழுவியது.

மேற்கோள்கள் 

1944 தமிழ்த் திரைப்படங்கள்
இந்தியத் தமிழ்த் திரைப்படங்கள்
எம். ஜி. சக்கரபாணி நடித்த திரைப்படங்கள்
பி. யு. சின்னப்பா நடித்த திரைப்படங்கள்
பி. கண்ணாம்பா நடித்த திரைப்படங்கள்